Rassie rits Eddie Jones se mond toeEddie Jones – Rassie Erasmus het hom onkant betrap (Foto [email protected]) Mof Myburg, Lofty Nel, Victor Matfield, Johann Ackerman en nou ook Schalk Brits. Hulle is deel van ŉ lang lys ervare spelers wat aan die einde van hul loopbane gekom het, maar toe ŉ noodoproep gekry het om weer toetsrugby te speel. Die besluit van die huidige afrigter, Rassie Erasmus, om die 37-jarige Brits, wat twee weke gelede “uitgetree” het toe Saracens in die eindstryd van die Engelse Premierliga met die Exeter Chiefs klaargespeel het, kan ŉ meesterskuif wees, want dit kan die Engelse afrigter, Eddie Jones, die papelellekoors gee en sy spelers heeltemal onkant betrap. Brits, steeds een van die fiksste en begaafste spelers in wêreldrugby, moes in baie meer as sy tien toetse gespeel het, soos Pale Toe! by verskeie geleenthede berig het. Sy insluiting (hy sal na alle waarskynlikheid weer op die bank soos in nege van sy toetse wees) kan baie waarde tot die Springbokke voeg voor Saterdag se tweede toets teen Engeland in Bloemfontein. Op én van die veld af. Brits speel al jare lank in Engeland, hy is vertroud met die rits spelers van Saracens wat die kern van Engeland uitmaak, hy ken hul lynstaanroepe, weet presies wat hul sterk- en swakpunte is, en hy weet hoe hulle eet, leef, dink en oefen. Ek sou wat wou gee om Jones se gesig te sien toe hy in sonnige Umhlanga die boodskap van Brits se insluiting (in die beseerde Trevor Nyakane se plek) gekry het. Dis ŉ kopspeletjie wat hy nie gaan wen nie. Kom ons delf terug tot in 1970 toe die reeks tussen die Bokke en All Blacks met een-elk gelykop was ná die eerste twee toetse. Die Bokkeurders het “geskok” deur Tiny Neethling (loskop) en Albie Bates (agsteman) te pos en Myburg en Nel in te sluit. Myburg (34) het ŉ paar maande voor die reeks uitgetree, maar Dok Danie Craven se opdrag aan oom Buurman van Zyl (Noord-Transvaal se afrigter) was om Myburg binne twee weke fiks te kry. Dis waarom die heuwel by die Polisiekollege in Pretoria so beroemd (of is dit berug by rugbyspelers?) geword het, want dit is waar emmers sweet van Myburg getap is. Nel (35) het laas in 1965 toetsrugby gespeel, maar sy insluiting het ook die gewenste uitwerking gehad, want die Bokke het die laaste twee toetse gewen om die All Blacks van hul wêreldtroon te stoot. Matfield (38) het in 2014 uitgetree, sy lewensverhaal vasgepen, begin afrig en as televisiekommentator opgetree, toe Heyneke Meyer hom oortuig het om in 2015 weer die tokse aan te trek. Ackermann, 36, was ook aan die skadukant van sy loopbaan toe hy in 2006 deur Jake White nader getrek is nadat hy sy buiging reeds in 1996 gemaak het. In al dié gevalle was dit ŉ sukses en ŉ mens kan nie anders as om Erasmus ŉ kloppie op die skouer te gee nie, veral as dit nog waar is dat hy Bismarck du Plessis en Frans Steyn die deur gewys het omdat hulle wou voorskryf wanneer hulle hul by die Bokke sou aansluit.